- ຮຽນບັນດາທ່ານການນໍາພັກ-ລັດ ທີ່ເຄົາລົບ ແລະ ນັບຖືຢ່າງສູງ. - ບັນດາຄູ - ອາຈານ, ຜູ້ບໍລິຫານການສຶກສາ ແລະ ທົ່ວສັງຄົມ ທີ່ນັບຖື ແລະ ຮັກແພງ. ວັນຄູແຫ່ງຊາດວັນທີ 7 ຕຸລາ ຊຶ່ງເປັນວັນປະຫວັດສາດທີ່ສໍາຄັນໜຶ່ງຂອງຊາດລາວເຮົາ ໄດ້ໝູນວຽນມາບັນຈົບຄົບຮອບ 25 ປີ (ວັນທີ 7 ຕຸລາ 1994-ວັນທີ 7 ຕຸລາ 2019), ທ່ານ ນາງ ແສງເດືອນ ຫຼ້າຈັນທະບູນ ລັດຖະມົນຕີກະຊວງສຶກສາທິການ ແລະ ກິລາ ໄດ້ຕາງໜ້າໃຫ້ຄະນະພັກ, ຄະນະນໍາກະຊວງສຶກສາທິການ ແລະ ກິລາ ຂໍສະແດງຄວາມຢື້ຢາມຖາມຂ່າວ, ຄວາມສາມັກຄີຮັກແພງອັນອົບອຸ່ນ ມາຍັງເພື່ອນໆຄູ - ອາຈານທຸກຊັ້ນ, ທຸກສາຍ ທຸກລະດັບ ທຸກຂົງເຂດໃນຂອບເຂດທົ່ວປະເທດ ຕະຫຼອດຮອດ ຜູ້ບໍລິຫານການສຶກສາ ແລະ ກິລາ ທຸກຂັ້ນຢ່າງທຸກຖ້ວນໜ້າ. ພັກ ແລະ ລັດຖະບານ ເວລາໃດກໍໃຫ້ຄວາມສໍາຄັນ ແລະ ເອົາໃຈໃສ່ຕໍ່ວຽກງານການສຶກສາຄູ ແລະ ຖືເອົາຄູສອນເປັນກົກ ໃນການຍົກສູງຄຸນນະພາບຂອງການສຶກສາກໍຄືການພັດທະນາຊັບພະຍາກອນມະນຸດ ເພາະຄູມີບົດບາດສໍາຄັນ ໃນການສ້າງອະນາຄົດໃຫ້ຄົນແຕ່ລະຮຸ່ນ ແລະ ໃນພາລະກິດສ້າງສາພັດທະນາປະເທດຊາດໃຫ້ຈະເລີນຮຸ່ງເຮືອງ. ເມື່ອເວົ້າເຖິງບົດບາດຂອງຄູແລ້ວ ກໍມີຫຼາຍນັກການເມືອງ, ນັກສຶກສາສາດ ແລະ ສັງຄົມໄດ້ຂະໜານນາມ ຄູ ວ່າ: ຄູ ແມ່ນຄົນຂອງພັກ, ຄູ ແມ່ນວິສະວະກອນແຫ່ງດວງວິນຍານ, ຄູ ແມ່ນແມ່ພິມຂອງຊາດ, ຄູ ແມ່ນພໍ່ແມ່ຜູ້ທີສອງຂອງເດັກ, ຄູ ແມ່ນຜູ້ທີ່ມີຄວາມຮູ້ ແລະ ປະສົບການທີ່ສາມາດຖ່າຍທອດໃຫ້ແກ່ຜູ້ອື່ນ, ຄູ ຄືຜູ້ນໍາພາການປ່ຽນແປງໃໝ່ ແລະ ອື່ນໆ ເມື່ອທົບທວນເບິ່ງແລ້ວຈະເຫັນວ່າພາລະໜ້າທີ່ຂອງຄູແມ່ນມີຄວາມສໍາຄັນ, ໜັກໜ່ວງ ແລະ ມີຂອບເຂດກວ້າງຂວາງຫຼາຍ ໃນການດໍາເນີນພາລະກິດການສຶກສາຂອງພັກ ແລະ ລັດຖະບານ ກໍຄືການຈັດຕັ້ງຜັນຂະຫຍາຍແຜນພັດທະນາການສຶກສາ ແລະ ກິລາ ໂດຍສະເພາະແມ່ນການຮັບປະກັນການສະໜອງການສຶກສາໃຫ້ມີຄຸນນະພາບ ແລະ ເປັນທີ່ເພິ່ງພໍໃຈແກ່ປະຊາຊົນ. ໃນໄລຍະ 25 ປີທີ່ຜ່ານມາເຖິງວ່າ ສະພາບເສດຖະກິດຂອງປະເທດເຮົາໄດ້ພົບກັບຄວາມຫຍຸ້ງຍາກ ແຕ່ດ້ວຍຄວາມເຊື່ອໝັ້ນ ຕໍ່ອຸດົມການຂອງພັກ, ຄູ-ອາຈານ ແລະ ຜູ້ບໍລິຫານການສຶກສາໄດ້ອຸທິດສະຕິປັນຍາເຫື່ອແຮງດ້ວຍຄວາມພາກພຽນ ແລະ ມານະອົດທົນຕໍ່ການປະຕິບັດໜ້າທີ່ການສອນຂອງຕົນ ຄືອັນໄດ້ເຮັດໃຫ້ວຽກງານພັດທະນາການສຶກສາໄດ້ຂະຫຍາຍຕົວ ນັບແຕ່ສູນກາງຮອດທ້ອງຖິ່ນ ໂດຍສະເພາະເຂດຫ່າງໄກສອນຫຼີກທຸກແຫ່ງລ້ວນແຕ່ມີການຮຽນ-ການສອນ ທັງໄດ້ປະກອບສ່ວນຢ່າງໃຫຍ່ຫຼວງເຂົ້າໃນພາລະກິດປົກປັກຮັກສາ ແລະ ພັດທະນາປະເທດຊາດ ໂດຍສະເພາະແມ່ນການປະກອບສ່ວນດ້ວຍຄວາມຮັບຜິດຊອບທີ່ເປັນເຈົ້າການໃນການກໍ່ສ້າງ ແລະ ພັດທະນາຊັບພະຍາກອນມະນຸດ, ພັດທະນາຄົນ. ຄູ - ອາຈານຫຼາຍໆຄົນກາຍເປັນຄູສອນດີ - ສອນເກັ່ງ, ກາຍເປັນຄູຊ່ຽວຊານ, ຄູປະສົບການ, ຄູຊໍານານງານ ທັງມີສະຖານະພາບ ແລະ ມີບົດບາດສູງຂຶ້ນໃນສັງຄົມ. ຕາງໜ້າໃຫ້ການນໍາຂອງພັກ ແລະ ລັດຖະບານ ຂ້າພະເຈົ້າ ຂໍສະແດງຄວາມກະຕັນຍູ, ຮູ້ບຸນຄຸນ ແລະ ຍ້ອງຍໍຊົມເຊີຍຕໍ່ຄຸນງາມຄວາມດີຂອງຄູ-ອາຈານ ພ້ອມກັນນີ້ກໍຂໍສະແດງຄວາມຂອບໃຈມາຍັງທຸກພາກສ່ວນໃນທົ່ວສັງຄົມທີ່ໄດ້ມີສ່ວນຮ່ວມ ແລະ ໃຫ້ການຊ່ວຍເຫຼືອຄູ - ອາຈານ ແລະ ຜູ້ບໍລິຫານການສຶກສາຢູ່ໃນເຂດຫ່າງໄກສອກຫຼີກ ໃນການປະຕິບັດໜ້າທີ່ໃຫ້ມີຄຸນນະພາບດີຂຶ້ນເປັນກ້າວໆ. ພັກ ແລະ ລັດຖະບານຕີລາຄາສູງຕໍ່ຜົນງານການປະກອບສ່ວນຂອງ ຄູ - ອາຈານ ເຂົ້າໃນການພັດທະນາເສດຖະກິດ - ສັງຄົມຂອງປະເທດ ໂດຍສະເພາະແມ່ນກໍ່ສ້າງ ແລະ ການພັດທະນາຊັບພະຍາກອນມະນຸດ, ພັດທະນາຄົນ ນັບແຕ່ ຊັ້ນເດັກກ່ອນໄວຮຽນຈົນຮອດມະຫາວິທະຍາໄລໃຫ້ນັບມື້ນັບມີຄຸນນະພາບທີ່ສູງຂຶ້ນ. ສໍາລັບການສະເຫຼີມຫຼອງວັນຄູແຫ່ງຊາດ ຄົບຮອບ 25 ປີ ໃນປີນີ້, ກະຊວງສຶກສາທິການ ແລະ ກິລາ ໄດ້ຈັດພິທີຂຶ້ນໃນວັນທີ 4 ຕຸລາ 2019 ທີ່ມະຫາວິທະຍາໄລແຫ່ງຊາດ ໂດຍໄດ້ຮັບກຽດເຂົ້້າຮ່ວມ ແລະ ໃຫ້ການໂອ້ລົມຂອງທ່ານນາຍົກລັດຖະມົນຕີ ແຫ່ງ ສປປ ລາວ. - ບັນດາຄູ - ອາຈານ ແລະ ຜູ້ບໍລິຫານການສຶກສາທີ່ຮັກແພງທັງຫຼາຍ ການສະເຫຼີມສະຫຼອງວັນຄູແຫ່ງຊາດຢູ່ສະຖາບັນການສຶກສາ ແລະ ກິລາກໍຄືຢູ່ຂັ້ນແຂວງ ແລະ ຂັ້ນເມືອງຂໍໃຫ້ເຊີນການນໍາ ຂອງແຂວງ, ຂອງເມືອງເຂົ້າຮ່ວມໂອ້ລົມ ແລະ ຈັດໃຫ້ມີການຍ້ອງຍໍຕາມຄວາມເໝາະສົມ ບົນພື້ນຖານການປະຢັດມັດທະຍັດ. ໃນໂອກາດນີ້, ຂ້າພະເຈົ້າ ຂໍສະແດງຄວາມເສຍໃຈຕໍ່ໄພພິບັດທີ່ເກີດຂຶ້ນເຮັດໃຫ້ໂຮງຮຽນຫຼາຍແຫ່ງບໍ່ສາມາດເປີດການຮຽນ-ການສອນໄດ້ຕາມມື້ເປີດສົກຮຽນ. ປັດຈຸບັນກະຊວງສຶກສາທິການ ແລະ ກິລາ ກໍຄືລັດຖະບານກໍາລັງປະເມີນຜົນເສຍຫາຍ ແລ້ວຈະມີວິທີການແກ້ໄຂສະເພາະໜ້າ ແລະ ຍາວນານ. ສຸດທ້າຍນີ້, ຂ້າພະເຈົ້າ ຂໍອວຍພອນໄຊອັນປະເສີດມາຍັງບັນດາເພື່ອນໆ ຄູ - ອາຈານສອນ, ຜູ້ບໍລິຫານການສຶກສາ, ຜູ້ປະກອບການ, ຕະຫຼອດຮອດປະຊາຊົນລາວບັນດາເຜົ່າ ຈົ່ງມີສຸຂະພາບເຂັ້ມແຂງ, ມີພະລານາໄມສົມບູນ, ມີຄວາມສຸກຄວາມຈະເລີນ ແລະ ປະສົບຜົນສໍາເລັດ ໃນການປະຕິບັດໜ້າທີ່ວຽກງານຂອງຕົນ.